29.		Kúpna zmluva (2) (s cenovou doložkou) (§ 409 a nasl. OZ)
Čl. I
Zmluvné strany
1.	INPROP, spol. s r.o., so sídlom v Žiline, Masarykova ul. č. 49, IČO, DIČ, IČ DPH
zastúpená konateľom Ing. Petrom Krátkym
zapísaná v obchodnom registri Okresného súdu v Žiline, odd., vl. č. .....................................
ako predávajúci
a
2.	SMAIL, s.r.o., so sídlom v Martine, Dlhá ul. č. 378, IČO, DIČ, IČ DPH
zastúpená konateľom Ing. Jánom Malým
zapísaná v obchodnom registri Okresného súdu v Žiline, odd., vo vl. č. ..................................
ako kupujúci
uzavierajú zmluvu nasledujúceho znenia:
Čl. II
Predmet zmluvy
1.	Predávajúci je výrobcom stavebného materiálu podľa objednávky kupujúceho č. .............................
2.	Predávajúci sa zaväzuje dodať tovar uvedený v objednávke podľa ods. 1 tohto článku kupujúcemu a previesť na neho vlastnícke právo.
Čl. III
Cena a spôsob jej tvorby
Kupujúci tento tovar kupuje za dohodnutú kúpnu cenu s cenovou doložkou podľa § 473 Obch. zákonníka – cena sa mení v pomere k cenovým zmenám hlavných surovín a energií potrebných k výrobe tovaru uvedeného v Čl. II v porovnaní s jeho cenou v čase podpisu tejto zmluvy a ceny v čase odovzdania tovaru kupujúcemu. Zvýšenie ceny nemôže pritom presiahnuť 10 % kúpnej ceny stanovenej touto zmluvou.
Čl. IV 
Spôsob fakturácie a platby
Kúpnu cenu, upravenú podľa cenovej doložky v Čl. III zaplatí kupujúci predávajúcemu do 15 dní po obdržaní faktúry s pripojenou kalkuláciou cenových zmien, vystavenú predávajúcim. Pre prípad omeškania s platením kúpnej ceny si strany dohodli úroky z omeškania vo výške 0,5 % z dlžnej sumy za každý deň omeškania.
Čl. V 
Prechod vlastníckeho práva
Dodanie tovaru a ostatných dokladov sa uskutoční jeho odovzdaním kupujúcemu v sídle predávajúceho. Predávajúci umožní kupujúcemu naloženie tovaru na prepravu. Kupujúci nadobúda vlastnícke právo odovzdaním tovaru vrátane dokumentácie tovaru, a týmto momentom na neho prechádza aj nebezpečenstvo škody na tovare.
Čl. VI
Záverečné ustanovenia
1.	Právne vzťahy touto zmluvou neupravené sa riadia príslušnými ustanoveniami Obchodného zákonníka.
2.	Zmluva je platná podpisom tejto zmluvy, účinnosť nastáva dňom 1. 7. 2023.
3.	Zmluvné strany si zmluvu prečítali a na znak svojej slobodnej vôle ju podpisujú.
4.	Zmluva sa vyhotovuje v dvoch vyhotoveniach, jedno znenie pre každú zo zmluvných strán.
Žilina 15. 6. 2023		predávajúci	kupujúci
Poznámka
Kúpnou zmluvou sa predávajúci zaväzuje dodať kupujúcemu hnuteľnú vec (tovar) určenú jednotlivo alebo čo do množstva a druhu a previesť na neho vlastnícke právo k tejto veci a kupujúci sa zaväzuje zaplatiť kúpnu cenu.
Kúpna zmluva podľa Obchodného zákonníka je relatívny obchod. To znamená, že sa ňou budú riadiť právne vzťahy v prípadoch uvedených v § 261 ods. 1 a 2 OZ (právne vzťahy medzi podnikateľmi, ak sa týkajú ich podnikateľskej činnosti a vzťahy medzi štátom alebo samosprávou a podnikateľmi pri ich podnikateľskej činnosti, ak sa týkajú zabezpečovania verejných potrieb).
V ostatných prípadoch, ak účastníci nevyužijú voľbu práva podľa § 261 ods. 1 OZ, bude sa kúpna zmluva uzatvárať podľa § 588 a nasl. ObZ. Podľa Občianskeho zákonníka sa bude vždy uzatvárať kúpna zmluva, predmetom ktorej je nehnuteľnosť, pretože predmetom kúpnej zmluvy podľa Obchodného zákonníka môže byť len hnuteľná vec (tovar).
Podstatnými náležitosťami kúpnej zmluvy sú
•	predmet,
•	záväzok prevodu vlastníctva.
Cenu predmetu kúpy možno určiť trojakým spôsobom (v zmysle § 409 ods. 2 a § 448 OZ):
1.	zmluvné strany určia cenu dohodou (podľa zákona č. 18/1996 Z. z. o cenách v platnom znení),
2.	zmluvné strany sa dohodnú na spôsobe určenia ceny,
3.	zmluvné strany akceptujú tzv. cenu obvyklú (t. j. cenu, za ktorú sa daný tovar obvykle predáva).
To znamená, že dohoda o cene bude podstatnou náležitosťou zmluvy len v tom prípade, ak na tom budú zmluvné strany trvať.
Kúpna zmluva môže byť uzavretá písomne alebo ústne, strany majú v tomto smere zmluvnú voľnosť. Zmluva však platne nevznikne, ak si aspoň jedna zo zmluvných strán písomnú formu vyhradí a druhá strana ju neakceptuje. 
Predmet právnej úpravy a jej povaha
§ 261 zákona č. 513/1991 Zb.
Obchodný zákonník
(1)	Táto časť zákona upravuje záväzkové vzťahy medzi podnikateľmi, ak pri ich vzniku je zrejmé s prihliadnutím na všetky okolnosti, že sa týkajú ich podnikateľskej činnosti.
(2)	Touto časťou zákona sa spravujú takisto záväzkové vzťahy medzi subjektom verejného práva, ak sa týkajú zabezpečovania verejných potrieb alebo vlastnej prevádzky a podnikateľmi pri ich podnikateľskej činnosti.
(3)	Na účely odseku 2 subjektom verejného práva je
a)	štátny orgán,
b)	obec,
c)	vyšší územný celok,
d)	právnická osoba, ktorá spĺňa požiadavky podľa odseku 4,
e)	združenie právnických osôb, ktorého členom je aspoň jeden zo subjektov verejného práva uvedených v písmenách a) až d).
(4)	Právnická osoba podľa odseku 3 písm. d) je osoba založená alebo zriadená na účel plnenia potrieb všeobecného záujmu, ktoré nemajú výrobný alebo obchodný charakter, a
a)	je úplne alebo z väčšej časti financovaná subjektom verejného práva podľa odseku 3 písm. a) až d),
b)	je kontrolovaná subjektom verejného práva podľa odseku 3 písm. a) až d) alebo
c)	subjekt verejného práva podľa odseku 3 písm. a) až d) vymenúva alebo volí viac ako polovicu členov jej riadiaceho orgánu alebo kontrolného orgánu.
(5)	Na účely odseku 2 subjektom verejného práva sú aj štátne organizácie, ktoré nie sú podnikateľmi, pri uzavieraní zmlúv, z ktorých vyplýva, že ich obsahom je uspokojovanie verejných potrieb, a to aj keď nespĺňajú podmienky podľa odsekov 3 a 4.
(6)	Touto časťou zákona sa spravujú bez ohľadu na povahu účastníkov záväzkové vzťahy:
a)	medzi zakladateľmi obchodných spoločností, medzi spoločníkom a obchodnou spoločnosťou, ako aj medzi spoločníkmi navzájom, pokiaľ ide o vzťahy týkajúce sa účasti na spoločnosti, ako aj vzťahy zo zmlúv, ktorými sa prevádza podiel spoločníka, medzi štatutárnym orgánom alebo členom štatutárnych a dozorných orgánov spoločnosti a obchodnou spoločnosťou, ako aj vzťahy medzi ...